Document ID: 32004D0037

Kommissionens beslutning
af 23. december 2003
om særlige betingelser for import af fiskevarer fra Serbien og Montenegro
(meddelt under nummer K(2003) 5008)
(EØS-relevant tekst)
(2004/37/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), særlig artikel 11, og
ud fra følgende betragtninger:
(1) Der er på Kommissionens vegne foretaget en inspektion i Serbien og Montenegro for at undersøge betingelserne for produktion, oplagring og forsendelse af fiskevarer til Fællesskabet.
(2) Disse betingelser omfatter ikke Kosovo, som defineret i FN's Sikkerhedsråds resolution nr. 1244 af 10. juni 1999, idet Kosovo er omfattet af en international civiladministration under ledelse af UNMIK (De Forenede Nationers mission i Kosovo). Denne beslutning kan derfor ikke vedrøre import af fiskevarer fra Kosovo.
(3) Bestemmelserne i Serbien og Montenegros lovgivning om sundhedsinspektion og -kontrol af fiskevarer kan betragtes som svarende til de bestemmelser, der er fastsat i direktiv 91/493/EØF.
(4) Navnlig er "Ministry of Agriculture, Forestry and Water Management of the Republic of Montenegro (MAFWM)" i stand til effektivt at føre kontrol med, om den gældende lovgivning overholdes.
(5) MAFWM har officielt forsikret, at standarderne for sundhedskontrol og -overvågning af fiskevarer i form af vildtlevende, hele, ferske havfisk som fastsat i kapitel V i bilaget til direktiv 91/493/EØF vil blive overholdt, og at hygiejnekrav svarende til dem, der er fastsat i nævnte direktiv, vil blive opfyldt.
(6) Der bør fastsættes nærmere bestemmelser for fiskevarer, der indføres til Fællesskabet fra Serbien og Montenegro, i overensstemmelse med direktiv 91/493/EØF. Bestemmelserne bør bl.a. foreskrive, at kun fiskevarer i form af vildtlevende, hele, ferske havfisk må godkendes til import til Fællesskabet.
(7) Det er også nødvendigt at opstille en liste over godkendte virksomheder, fabriksfartøjer og kølehuse samt en liste over fryseskibe, som er udstyret i overensstemmelse med kravene i Rådets direktiv 92/48/EØF af 16. juni 1992 om fastsættelse af minimumshygiejneregler for fiskerivarer fremstillet om bord på visse fartøjer i overensstemmelse med artikel 3, stk. 1, litra a), nr. i), i direktiv 91/493/EØF(2). Disse lister bør opstilles på grundlag af en meddelelse fra MAFWM til Kommissionen.
(8) Denne beslutning bør anvendes fra femogfyrretyvendedagen efter offentliggørelsen for at give importørerne den nødvendige overgangsperiode.
(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
"Ministry of Agriculture, Forestry and Water Management of Republic of Montenegro (MAFWM)" er den ansvarlige myndighed i Serbien og Montenegro(3) for kontrol og attestering af, at fiskevarer opfylder kravene i direktiv 91/493/EØF.
Artikel 2
Fiskevarer, der importeres til Fællesskabet fra Serbien og Montenegro, skal opfylde kravene i artikel 3, 4 og 5.
Artikel 3
1. Fiskevarerne skal være vildtlevende, hele, ferske fisk fanget i havet.
2. Hver sending skal ledsages af originalen af et nummereret sundhedscertifikat, der er behørigt udfyldt, underskrevet og dateret, og som kun består af ét blad, jf. modellen i bilag I.
3. Sundhedscertifikatet skal udfærdiges på mindst ét af de officielle sprog i den medlemsstat, hvor kontrollen udføres.
4. Sundhedscertifikatet skal indeholde MAFWM-repræsentantens navn, stilling og underskrift samt MAFWM's officielle stempel i en anden farve end de øvrige angivelser i certifikatet.
Artikel 4
Fiskevarerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag II.
Artikel 5
Alle pakninger skal med uudslettelig skrift være forsynet med ordene "SERBIEN OG MONTENEGRO" og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, medmindre der er tale om frosne fiskevarer i løs afladning til konservesfremstilling.
Artikel 6
Denne beslutning anvendes fra 28. februar 2004.
Artikel 7
Denne beslutning er rettet til medlemsstaterne.
Udfærdiget i Bruxelles, den 23. december 2003.

Labels: 0
3
18
6